CELEX: 32018R1643
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1643, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinamas lyginamojo indekso pažymos, kurią turi paskelbti lyginamojo indekso administratorius, turinys ir atvejai, kai ją reikia atnaujinti (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/29
               
            
         KOMISIJOS DELEGUOTASIS REGLAMENTAS (ES) 2018/1643
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinamas lyginamojo indekso pažymos, kurią turi paskelbti lyginamojo indekso administratorius, turinys ir atvejai, kai ją reikia atnaujinti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 27 straipsnio 3 dalies ketvirtą pastraipą,
         kadangi:
         
                     (1)
                  
                  
                     Reglamento (ES) 2016/1011 27 straipsnio 1 dalyje reikalaujama, kad administratoriai paskelbtų lyginamojo indekso arba, kai taikoma, lyginamųjų indeksų grupės, kuriuos galima naudoti Sąjungoje, pažymą;
                  
               
                     (2)
                  
                  
                     lyginamųjų indeksų pažymose turėtų būti pateikta išsami informacija apie rinką arba ekonomikos realiją, kuriai įvertinti tas lyginamasis indeksas ar lyginamųjų indeksų grupė yra skirti, kartu su paaiškinimu, kada tos rinkos arba ekonomikos realijos vertinimas gali tapti nepatikimas. Tai būtina, nes tokia informacija remiasi naudotojai ir potencialūs naudotojai, siekdami visiškai suprasti lyginamąjį indeksą ar lyginamųjų indeksų grupę;
                  
               
                     (3)
                  
                  
                     lyginamųjų indeksų pažymose turėtų būti nurodyti lyginamojo indekso metodikos diskreciniai elementai, taip pat veikimo pagal savo diskreciją bet kokio ex post vertinimo procesas. Ta informacija labai svarbi norint užtikrinti, kad naudotojai ir potencialūs naudotojai suprastų, kokia yra rizika, kad lyginamuoju indeksu ar lyginamųjų indeksų grupe gali būti manipuliuojama;
                  
               
                     (4)
                  
                  
                     skirtingų rūšių lyginamiesiems indeksams (t. y. reguliuojamais duomenimis grindžiamiems lyginamiesiems indeksams, palūkanų normų lyginamiesiems indeksams, biržos prekių lyginamiesiems indeksams, ypatingos svarbos lyginamiesiems indeksams, svarbiems lyginamiesiems indeksams ir nesvarbiems lyginamiesiems indeksams) pagal Reglamentą (ES) 2016/1011 taikomi skirtingi reikalavimai. Todėl lyginamojo indekso pažymoje reikėtų aiškiai ir nedviprasmiškai nurodyti lyginamojo indekso rūšį ar rūšis, kuriai ar kurioms priklauso lyginamasis indeksas ar lyginamųjų indeksų grupė;
                  
               
                     (5)
                  
                  
                     ypatingos svarbos lyginamųjų indeksų atveju lyginamojo indekso pažymoje turėtų būti pateikta papildomos informacijos siekiant paaiškinti, kodėl pagal Reglamentą (ES) 2016/1011 pripažinta, kad lyginamasis indeksas yra ypatingos svarbos, kad naudotojai ir potencialūs naudotojai turėtų informaciją, būtiną siekiant suprasti, kokiu pagrindu pripažinta, kad lyginamasis indeksas yra ypatingos svarbos;
                  
               
                     (6)
                  
                  
                     dėl reguliuojamų duomenų naudojimo administratoriams ir jų duomenų teikėjams netaikomi tam tikri Reglamente (ES) 2016/1011 nustatyti įpareigojimai. Reguliuojamais duomenimis grindžiamų lyginamųjų indeksų atveju turėtų būti reikalaujama, kad administratoriai nurodytų duomenų šaltinius ir kodėl lyginamasis indeksas yra laikomas reguliuojamais duomenimis grindžiamu lyginamuoju indeksu;
                  
               
                     (7)
                  
                  
                     dėl ypatingo palūkanų normų lyginamųjų indeksų ir biržos prekių lyginamųjų indeksų pobūdžio tie indeksai kartu su Reglamento (ES) 2016/1011 II antraštinės dalies reikalavimais arba vietoje jų turi atitikti konkrečių to reglamento priedų nuostatas. Tokių indeksų administratoriai turėtų nurodyti tą faktą lyginamojo indekso pažymoje, kad naudotojai ir potencialūs naudotojai apie tai žinotų;
                  
               
                     (8)
                  
                  
                     ypatingos svarbos lyginamųjų indeksų administratoriai turi laikytis griežtesnės reguliavimo tvarkos pagal Reglamentą (ES) 2016/1011. Todėl svarbu, kad naudotojai ir potencialūs naudotojai būtų tinkamai apie tai informuoti;
                  
               
                     (9)
                  
                  
                     kai lyginamasis indeksas turi skirtingų rūšių lyginamųjų indeksų ypatybių, konkrečios šio reglamento nuostatos, susijusios su tomis skirtingomis lyginamųjų indeksų rūšimis, turėtų būti taikomos lygiagrečiai kartu su bendraisiais informacijos atskleidimo reikalavimais, kad naudotojams ir potencialiems naudotojams būtų teikiama išsami informacija apie visas lyginamojo indekso ypatybes;
                  
               
                     (10)
                  
                  
                     vadovaujantis proporcingumo principu, šiuo reglamentu vengiama užkrauti pernelyg didelę administracinę naštą svarbių ir nesvarbių lyginamųjų indeksų administratoriams: į svarbių ir nesvarbių lyginamųjų indeksų pažymas reikalaujama įtraukti mažiau informacijos;
                  
               
                     (11)
                  
                  
                     šis reglamentas grindžiamas Europos vertybinių popierių ir rinkų institucijos Komisijai pateiktais techninių reguliavimo standartų projektais;
                  
               
                     (12)
                  
                  
                     Europos vertybinių popierių ir rinkų institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę;
                  
               
                     (13)
                  
                  
                     siekiant užtikrinti nuoseklumą su Deleguotuoju reglamentu, kuriuo patikslinami elgesio kodekso, kurį turi parengti duomenų teikėjų teikiamais pradiniais duomenimis grindžiamų lyginamųjų indeksų administratoriai, elementai, šio deleguotojo reglamento taikymą būtų tikslinga atidėti dviem mėnesiams,
                  
               PRIĖMĖ ŠĮ REGLAMENTĄ:
         
            1 straipsnis
            Bendrieji informacijos atskleidimo reikalavimai
            
               1.   Lyginamojo indekso pažymoje nurodoma:
               
                           a)
                        
                        
                           pažymos paskelbimo data ir, kai taikoma, jos paskutinio atnaujinimo data;
                        
                     
                           b)
                        
                        
                           kai yra, lyginamojo indekso arba lyginamųjų indeksų tarptautinis vertybinių popierių identifikavimo numeris (ISIN kodas); arba lyginamųjų indeksų grupės pažymoje galima pateikti informaciją, kur ISIN kodai yra prieinami viešai ir nemokamai;
                        
                     
                           c)
                        
                        
                           ar lyginamasis indeksas arba bet kuris lyginamųjų indeksų grupės lyginamasis indeksas yra nustatomas naudojantis teikiamais pradiniais duomenimis;
                        
                     
                           d)
                        
                        
                           ar lyginamasis indeksas arba bet kuris lyginamųjų indeksų grupės lyginamasis indeksas yra laikomas vienos iš Reglamento (ES) 2016/1011 III antraštinėje dalyje išvardytų rūšių lyginamuoju indeksu, įskaitant konkrečią nuostatą, kuria remiantis lyginamasis indeksas laikomas tos rūšies lyginamuoju indeksu.
                        
                     
            
               2.   Apibrėžiant rinką arba ekonomikos realiją lyginamojo indekso pažymoje pateikiama bent ši informacija:
               
                           a)
                        
                        
                           bendras rinkos arba ekonomikos realijos aprašymas;
                        
                     
                           b)
                        
                        
                           rinkos arba ekonomikos realijos geografinės ribos, jei yra;
                        
                     
                           c)
                        
                        
                           bet kokia kita informacija, kurią administratorius pagrįstai laiko svarbia arba naudinga siekiant padėti lyginamojo indekso naudotojams ar potencialiems naudotojams suprasti atitinkamas rinkos ar ekonomikos realijos ypatybes, įskaitant bent toliau nurodytus elementus (jeigu yra patikimų šių elementų duomenų):
                           
                                       i)
                                    
                                    
                                       informaciją apie faktinius arba potencialius rinkos dalyvius;
                                    
                                 
                                       ii)
                                    
                                    
                                       rinkos arba ekonomikos realijos dydį.
                                    
                                 
                     
            
               3.   Apibrėžiant galimus lyginamojo indekso apribojimus ir aplinkybes, kuriomis rinkos arba ekonomikos realijos vertinimas gali tapti nepatikimas, lyginamojo indekso pažymoje bent:
               
                           a)
                        
                        
                           aprašomos aplinkybės, kuriomis administratorius neturėtų pakankamai pradinių duomenų lyginamajam indeksui nustatyti pagal metodiką;
                        
                     
                           b)
                        
                        
                           kai aktualu, aprašomi atvejai, kai lyginamajam indeksui nustatyti naudojamos metodikos tikslumo ir patikimumo nebegalima užtikrinti, pavyzdžiui, kai administratorius mano, kad likvidumas pagrindinėje rinkoje yra nepakankamas;
                        
                     
                           c)
                        
                        
                           pateikiama bet kokia kita informacija, kurią administratorius pagrįstai laiko svarbia arba naudinga siekiant padėti naudotojams ir potencialiems naudotojams suprasti aplinkybes, kuriomis atitinkamas rinkos ar ekonomikos realijos vertinimas gali tapti nepatikimas, įskaitant aprašymą, ką galima laikyti išskirtiniu rinkos įvykiu.
                        
                     
            
               4.   Aprašant kontrolės priemones ir taisykles, kurios reglamentuoja administratoriaus ar bet kokių duomenų teikėjų veikimą remiantis išvadomis arba pagal savo diskreciją apskaičiuojant lyginamąjį indeksą ar lyginamuosius indeksus, lyginamojo indekso pažymoje nurodomas kiekvienas veikimo pagal savo diskreciją ex post vertinimo proceso žingsnis, kartu aiškiai nurodant bet kurio (-ių) už vertinimus atsakingo asmens (-ų) pareigas.
            
            
               5.   Aprašant metodikos peržiūros procedūras, lyginamojo indekso pažymoje bent nurodomos viešų konsultacijų dėl bet kokių esminių metodikos pakeitimų procedūros.
            
            
               6.   3 dalies c punktas ir 5 dalis netaikomi šių lyginamųjų indeksų pažymoms:
               
                           a)
                        
                        
                           svarbaus lyginamojo indekso; arba
                        
                     
                           b)
                        
                        
                           lyginamųjų indeksų grupės, kurioje nėra ypatingos svarbos indeksų ir kurią sudaro ne vien tik nesvarbūs indeksai.
                        
                     
            
               7.   Nesvarbaus lyginamojo indekso arba lyginamųjų indeksų grupės, kurią sudaro vien tik nesvarbūs lyginamieji indeksai, pažymai:
               
                           a)
                        
                        
                           netaikomos toliau nurodytos šio straipsnio nuostatos:
                           
                                       i)
                                    
                                    
                                       2 dalies c punktas;
                                    
                                 
                                       ii)
                                    
                                    
                                       3 dalies b ir c punktai;
                                    
                                 
                                       iii)
                                    
                                    
                                       4 ir 5 dalys; taip pat
                                    
                                 
                     
                           b)
                        
                        
                           2 dalies a ir b punktų reikalavimai gali būti įvykdyti lyginamojo indekso pažymoje pateikiant aiškią nuorodą į paskelbtą dokumentą, kuriame pateikta ta pati informacija ir kuris prieinamas nemokamai.
                        
                     
            
               8.   Administratoriai gali pateikti papildomos informacijos savo lyginamojo indekso pažymos pabaigoje, tačiau, jeigu ta informacija pateikiama darant nuorodą į paskelbtą dokumentą, kuriame pateikta informacija, tas dokumentas turi būti prieinamas nemokamai.
            
         
         
            2 straipsnis
            Specialūs informacijos atskleidimo reikalavimai reguliuojamais duomenimis grindžiamiems lyginamiesiems indeksams
            Be informacijos, kurią būtina pateikti pagal 1 straipsnį, reguliuojamais duomenimis grindžiamo lyginamojo indekso arba, kai taikoma, reguliuojamais duomenimis grindžiamų lyginamųjų indeksų grupės pažymoje aprašant pradinius duomenis pateikiama bent ši informacija:
            
                        a)
                     
                     
                        naudotų pradinių duomenų šaltiniai;
                     
                  
                        b)
                     
                     
                        atitinkama kiekvieno šaltinio rūšis, kaip išvardyta Reglamento (ES) 2016/1011 3 straipsnio 1 dalies 24 punkte.
                     
                  
         
            3 straipsnis
            Specialūs informacijos atskleidimo reikalavimai palūkanų normų lyginamiesiems indeksams
            Be informacijos, kurią būtina pateikti pagal 1 straipsnį, palūkanų normų lyginamojo indekso arba, kai taikoma, palūkanų normų lyginamųjų indeksų grupės pažymoje pateikiama bent ši informacija:
            
                        a)
                     
                     
                        įspėjimas naudotojams, kad pagal Reglamento (ES) 2016/1011 I priedą palūkanų normų lyginamiesiems indeksams taikoma papildoma reguliavimo tvarka;
                     
                  
                        b)
                     
                     
                        priemonių, nustatytų siekiant laikytis to priedo, aprašymas.
                     
                  
         
            4 straipsnis
            Specialūs informacijos atskleidimo reikalavimai biržos prekių lyginamiesiems indeksams
            Be informacijos, kurią būtina pateikti pagal 1 straipsnį, biržos prekių lyginamojo indekso arba, kai taikoma, biržos prekių lyginamųjų indeksų grupės pažymoje bent:
            
                        a)
                     
                     
                        nurodoma, ar lyginamajam indeksui arba lyginamųjų indeksų grupei taikomi Reglamento (ES) 2016/1011 II antraštinės dalies ar II priedo reikalavimai, kaip nustatyta to reglamento 19 straipsnyje;
                     
                  
                        b)
                     
                     
                        pateikiamas paaiškinimas, kodėl taikoma to reglamento II antraštinė dalis arba atitinkamais atvejais II priedas;
                     
                  
                        c)
                     
                     
                        į pagrindinių terminų apibrėžtis įtraukiamas glaustas kriterijų, pagal kuriuos apibrėžiama atitinkama pagrindinė fizinė biržos prekė, aprašymas;
                     
                  
                        d)
                     
                     
                        kai taikoma, nurodoma, kur paskelbti paaiškinimai, kuriuos administratorius turi paskelbti pagal to reglamento II priedo 7 dalį.
                     
                  
         
            5 straipsnis
            Specialūs informacijos atskleidimo reikalavimai ypatingos svarbos lyginamiesiems indeksams
            Be informacijos, kurią būtina pateikti pagal 1 straipsnį, ypatingos svarbos lyginamojo indekso arba, kai taikoma, lyginamųjų indeksų grupės, kuriai priklauso bent vienas ypatingos svarbos lyginamasis indeksas, pažymoje pateikiama bent ši informacija:
            
                        a)
                     
                     
                        įspėjimas naudotojams, kad pagal Reglamentą (ES) 2016/1011 ypatingos svarbos lyginamiesiems indeksams taikoma griežtesnė reguliavimo tvarka;
                     
                  
                        b)
                     
                     
                        pareiškimas, kaip naudotojai bus informuojami apie bet kokį lyginamojo indekso skelbimo atidėjimą arba bet kokį pakartotinį lyginamojo indekso nustatymą, nurodant (numatomą) priemonių trukmę.
                     
                  
         
            6 straipsnis
            Atnaujinimas
            Be Reglamento (ES) 2016/1011 27 straipsnio 1 dalies trečioje pastraipoje nurodytų atvejų, lyginamojo indekso pažymą būtina atnaujinti, kai pažymoje pateikta informacija nustoja būti teisinga ar pakankamai tiksli, bet kokiu atveju įskaitant šiuos atvejus:
            
                        a)
                     
                     
                        kai pasikeičia lyginamojo indekso rūšis;
                     
                  
                        b)
                     
                     
                        kai iš esmės pasikeičia lyginamojo indekso nustatymo metodika arba, jei tai lyginamųjų indeksų grupės pažyma, iš esmės pasikeičia metodika, taikoma bet kuriam grupei priklausančiam lyginamajam indeksui nustatyti.
                     
                  
         
            7 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).